Na temelju odredbi 118. Zakona o odgoju i obrazovanju u osnovnoj i srednjoj školi te članka 29. Statuta Osnovne škole Milke Trnine, Školski odbor Osnovne škole Milke Trnine na prijedlog Učiteljskog vijeća na __. sjednici održanoj __________ 2026. godine donio je

PRAVILNIK
O KRITERIJIMA ZA IZBOR UČENIKA GENERACIJE
I 

SPORTAŠA I SPORTAŠICE GENERACIJE


I. OPĆE ODREDBE

Članak 1.
Ovim Pravilnikom uređuju se uvjeti, kriteriji, način bodovanja i postupak izbora učenika generacije te sportaša i sportašice generacije Osnovne škole Milke Trnine.

Cilj ovoga Pravilnika je utvrditi objektivne, transparentne i jednake kriterije za izbor učenika generacije te sportaša i sportašice generacije.

Članak 2.
Izrazi koji se koriste u ovom Pravilniku odnose se jednako na osobe muškoga i ženskoga spola.

Članak 3.
Pravo sudjelovanja imaju učenici završnog razreda. Vrednuju se postignuća ostvarena od prvoga do osmoga razreda koja su dokumentirana u školskoj evidenciji ili odgovarajućim potvrdama.

II. UVJETI ZA KANDIDIRANJE

Članak 4.
Kandidat za učenika generacije može biti učenik završnog razreda koji ispunjava sljedeće uvjete:

1. tijekom osnovnoškolskog obrazovanja ostvarivao je uspjeh i postignuća koja ga izdvajaju među učenicima svoje generacije, 

2. tijekom školovanja imao je uzorno vladanje, 

3. sudjelovao je u školskim i izvanškolskim aktivnostima kojima je pridonosio radu i ugledu škole, 

4. sva postignuća kojima ostvaruje pravo na bodove moraju biti evidentirana u školskoj dokumentaciji ili dokazana odgovarajućom potvrdom.

Članak 5.
Kandidat za sportaša i sportašicu generacije može biti učenik završnog razreda koji:

1. ostvaruje zapažene rezultate na školskim i izvanškolskim sportskim natjecanjima, 

2. tijekom školovanja imao je uzorno vladanje, 

3. promiče načela fair playa, sportskog ponašanja i ugled škole, 

4. sportska postignuća ostvarena izvan škole dokazuje odgovarajućom potvrdom sportskog kluba, sportskog saveza ili organizatora natjecanja.

III. KRITERIJI ZA IZBOR UČENIKA GENERACIJE

Članak 6.
Bodovanje se provodi prema sljedećim kriterijima:

	Kriterij
	Bodovanje

	Uspjeh
	5,00 = 16; 4,80 – 4,99 = 12; 4,60 – 4,79 = 8; 4,50 – 4,59 = 4; manje od 4,50=0

	Neopravdani izostanci
	0 sati = 3; 1 – 2 sata = 1; 3 ili više sati = 0

	Vladanje
	Uzorno = 3; uzorno uz pedagošku mjeru = 0; dobro ili loše = 0

	Školska natjecanja
	2 boda po predmetu

	Plasman na županijsko natjecanje iz znanja
	6 bodova

	Rezultat na županijskom natjecanju
	1. = 16; 2. = 12; 3. = 8; 4. – 10. = 4

	Plasman na državno natjecanje iz znanja
	12 bodova

	Rezultat na državnom natjecanju iz znanja
	1. = 28; 2. = 24; 3. = 20; 4. – 10. = 16

	Druga natjecanja
	1 – 5 bodova ovisno o razini

	Kulturna i javna djelatnost škole
	1 – 2 boda po aktivnosti

	Doprinos radu škole
	1 – 3 boda

	Humanitarni i volonterski rad
	1 – 3 boda

	Promicanje ugleda škole
	2 – 5 bodova


Pod sudjelovanjem na školskom natjecanju boduje se sudjelovanje na školskim natjecanjima iz različitih nastavnih predmeta u razdoblju od prvog do osmog razreda.

Pod plasmanom na županijsko natjecanje iz znanja boduju se službena natjecanja iz Kataloga natjecanja i smotri Agencije za odgoj i obrazovanje, natjecanja Ministarstva znanosti, obrazovanja i mladih te druga službena natjecanja koja imaju školsku, županijsku i državnu razinu.

Bodovi za ostvareni rezultat na županijskom natjecanju dodaju se bodovima za plasman na županijsko natjecanje.

Pod plasmanom na državno natjecanje iz znanja boduju se službena natjecanja iz Kataloga natjecanja i smotri Agencije za odgoj i obrazovanje, natjecanja Ministarstva znanosti, obrazovanja i mladih, državne smotre koje imaju službenu razinu natjecanja te međunarodna natjecanja koja predstavljaju nastavak službenoga državnog natjecanja.

Bodovi za ostvareni rezultat na državnom natjecanju iz znanja dodaju se bodovima za plasman na državno natjecanje.

Pod drugim natjecanjima boduju se natjecanja koja nisu dio službenoga sustava školskih, županijskih i državnih natjecanja, ali učenik njima pokazuje dodatni rad, interes i uspjeh, primjerice Matematička liga, Klokan bez granica, Matematički četverac, Prva pomoć i slična natjecanja. Bodovanje se vrši na način:

Sudjelovanje na natjecanju = 1 bod

Sudjelovanje na školskoj ili lokalnoj razini = 2 boda

Sudjelovanje na županijskoj ili regionalnoj razini = 3 boda

Sudjelovanje državnoj razini = 4 boda

Sudjelovanje na međunarodnoj razini = 5 bodova

Pod kulturnom i javnom djelatnosti škole bodovanje se vrši na način:

Sudjelovanje u školskim priredbama, obilježavanju važnih datuma, predstavljanju škole i drugim javnim aktivnostima škole = 1 bod po aktivnosti

Vođenje školske priredbe ili javnoga programa = 2 boda po aktivnosti

Predstavljanje škole na javnom događanju izvan škole = 2 boda po aktivnosti

Pod doprinosom radu škole bodovanje se vrši na način:

Aktivan rad u Vijeću učenika = 1 bod godišnje

Zamjenik predsjednika Vijeća učenika = 2 boda godišnje

Predsjednik Vijeća učenika = 3 boda godišnje

Sudjelovanje u školskim povjerenstvima, projektima ili radnim skupinama = 1 bod po aktivnosti

Pod humanitarnim i volonterskim radom bodovanje se vrši na način:

Sudjelovanje u humanitarnoj akciji škole = 1 bod po aktivnosti

Aktivno sudjelovanje u organizaciji humanitarne akcije = 2 boda po aktivnosti

Redovito volontiranje u školi ili izvan škole uz potvrdu organizatora = 3 boda godišnje

Pod promicanja ugleda škole bodovanje se vrši na način:

Objavljen literarni, novinarski, istraživački ili drugi učenički rad = 2 boda po radu

Sudjelovanje u školskim projektima koji su predstavljeni javnosti = 2 boda po projektu

Priznanje škole za izniman doprinos radu škole = 3 boda

Priznanje jedinice lokalne ili regionalne samouprave = 4 boda

Priznanje državne ustanove ili ministarstva = 5 bodova

Članak 7.
Boduju se isključivo postignuća ostvarena tijekom osnovnoškolskog obrazovanja koja su evidentirana u službenoj školskoj dokumentaciji ili dokazana odgovarajućom javnom ispravom, potvrdom ili diplomom nadležnog organizatora natjecanja, ustanove ili udruge.

Ako za pojedino postignuće nije dostavljena odgovarajuća dokumentacija, ono se neće bodovati.

Članak 8.
Ako dva ili više kandidata ostvare jednak broj bodova, prednost ima kandidat s više bodova na državnim natjecanjima, zatim na županijskim natjecanjima, potom kandidat s višim prosjekom ocjena.

Ako dva ili više kandidata nakon primjene svih kriterija ostvare jednak broj bodova, konačnu odluku donosi Učiteljsko vijeće javnim glasovanjem većinom glasova nazočnih članova.

IV. KRITERIJI ZA IZBOR SPORTAŠA I SPORTAŠICE GENERACIJE

Članak 9.
	Kriterij
	Bodovanje

	Vladanje
	Uzorno = 3; uzorno uz pedagošku mjeru = 0; dobro ili loše = 0

	Neopravdani izostanci
	0 sati = 3; 1 – 2 sata = 1; 3 ili više sati = 0

	Sudjelovanje na školskim i općinskim sportskim natjecanjima
	1 bod

	Plasman na županijsko sportsko natjecanje
	3 boda

	Rezultat na županijskom sportskom natjecanju
	1. = 8; 2. = 6; 3. = 4; 4. – 10. = 2

	Plasman na državno sportsko natjecanje
	6 bodova

	Rezultat na državnom sportskom natjecanju
	1. = 14; 2. = 12; 3. = 10; 4. – 10. = 8

	Sportska postignuća izvan škole
	Redovito treniranje, ligaška natjecanja i rezultati prema potvrdi kluba ili saveza

	Doprinos školskom sportu
	1 – 3 boda

	Fair play i sportsko ponašanje
	do 3 boda

	Promicanje ugleda škole u području sporta
	1 – 5 bodova


Pod sudjelovanjanjem na školskim i općinskim sportskim natjecanjima boduje se svako sudjelovanje na školskom ili općinskom sportskom natjecanju u organizaciji škole ili Hrvatskog školskog sportskog saveza.

Pod plasmanom na županijsko sportsko natjecanje boduju se službena natjecanja u organizaciji Hrvatskoga školskog sportskog saveza i nadležnih školskih sportskih saveza.

Bodovi za ostvareni rezultat na županijskom sportskom natjecanju dodaju se bodovima za plasman na županijsko natjecanje.

Pod plasmanom za državno sportsko natjecanje boduju se službena državna sportska natjecanja u organizaciji Hrvatskoga školskog sportskog saveza.

Bodovi za ostvareni rezultat na državnom sportskom natjecanju dodaju se bodovima za plasman na državno natjecanje.

Pod sportskim postignućima izvan škole boduju se sportska postignuća ostvarena izvan škole uz potvrdu sportskog kluba, sportskog saveza ili organizatora natjecanja.

Bodovanje se vrši na način:

Redovito treniranje u sportskom klubu tijekom jedne školske godine = 2 boda

Sudjelovanje na službenim ligaškim ili kup natjecanjima = 2 boda po sezoni

Plasman na županijsko natjecanje = 3 boda

Plasman na državno natjecanje = 5 bodova

Plasman na međunarodno natjecanje = 7 bodova

Osvojeno pojedinačno ili ekipno prvenstvo županije = 5 bodova

Osvojeno državno prvenstvo = 8 bodova

Osvojena medalja na međunarodnom natjecanju = 10 bodova

Pod doprinosom školskom sportu bodovanje se vrši na način:

Sudjelovanje u radu Školskoga sportskog društva = 1 bod godišnje

Kapetan školske ekipe = 2 boda godišnje

Predstavljanje škole na sportskim manifestacijama = 2 boda po događaju

Pomoć u organizaciji školskih sportskih događanja = 1 bod po aktivnosti

Pod fair play i sportsko ponašanje bodovanje se vrši na način:

Primjerena sportska kultura i uzorno ponašanje na natjecanjima = do 3 boda

Posebno priznanje za sportsko poštenje ili iznimno sportsko ponašanje = 3 boda

Pod promicanjem ugleda škole u području sporta bodovanje se vrši na način:

Sudjelovanje u sportskim promocijama škole = 1 bod po aktivnosti

Sudjelovanje u predstavljanju sportskih uspjeha škole = 1 bod po aktivnosti

Priznanje škole za doprinos školskom sportu = 3 boda

Priznanje jedinice lokalne ili regionalne samouprave za sportsko postignuće = 4 boda

Priznanje nacionalnoga sportskog saveza ili državne ustanove za sportsko postignuće = 5 bodova

Članak 10.
Vrednuju se isključivo službena sportska natjecanja te potvrđena postignuća izvan škole.

Postignuća ostvarena izvan škole boduju se isključivo na temelju potvrde, diplome ili druge vjerodostojne isprave izdane od organizatora natjecanja, ustanove, udruge ili sportskog saveza. 

Dokumentacija se dostavlja razredniku.

Članak 11.

Za isto postignuće bodovi se mogu ostvariti samo jedanput.

Isto postignuće ne može se bodovati prema više kriterija ovoga Pravilnika.

V. POVJERENSTVO I POSTUPAK

Članak 12.

Praćenje, prikupljanje i evidentiranje rezultata provode razrednici i učitelji razredne nastave, koji prikupljene podatke dostavljaju Povjerenstvu najkasnije do 15. svibnja tekuće školske godine.

Povjerenstvo svake školske godine odlukom imenuje ravnatelj škole.

Povjerenstvo čine: ravnatelj (predsjednik), pedagog, razrednici osmih razreda i 1 učitelj ili stručni suradnik.

Član Povjerenstva koji je roditelj, skrbnik ili bliski srodnik kandidata ili postoji druga okolnost koja može dovesti u pitanje njegovu nepristranost izuzima se iz postupka bodovanja toga kandidata.

Povjerenstvo prikuplja dokumentaciju, provodi bodovanje, sastavlja zapisnik i utvrđuje prijedlog kandidata.

Članak 13.
Razrednici vode evidenciju postignuća učenika. Učenici su dužni u propisanom roku dostaviti potvrde za aktivnosti koje nisu evidentirane u školi.

Članak 14.
Povjerenstvo završava bodovanje i sastavlja rang-listu kandidata najkasnije do 31. svibnja tekuće školske godine.

Nakon provedenog bodovanja Povjerenstvo sastavlja rang-listu i dostavlja prijedlog Učiteljskom vijeću.

VI. DONOŠENJE ODLUKE

Članak 15.
Učiteljsko vijeće donosi odluku o izboru učenika generacije te sportaša i sportašice generacije prije završetka nastavne godine na temelju prijedloga Povjerenstva.

Ako niti jedan kandidat ne ispunjava uvjete propisane ovim Pravilnikom ili ne ostvari dovoljan broj bodova za izbor, Učiteljsko vijeće može donijeti odluku da se u toj školskoj godini ne proglasi učenik generacije odnosno sportaš i sportašica generacije.
Članak 16.
Prigovor na odluku Učiteljskog vijeća podnosi se Povjerenstvu u roku od 3 dana nakon

donošenja odluke o izboru. Povjerenstvo razmatra prigovor te ga prihvaća ili odbija.

Odluka Povjerenstva je konačna.

VII. PRIJELAZNE I ZAVRŠNE ODREDBE

Članak 17.
Svaki član Učiteljskog vijeća može predlagati izmjene ovog pravilnika. Izmjene i dopune ovog Pravilnika donose se način i po postupku po kojem je Pravilnik i donesen.

Članak 18.

Stupanjem na snagu ovoga Pravilnika prestaju važiti Elementi vrednovanja KLASA: 061-01/15-01/01 URBROJ: 238/16-47-01-15-01 od 13. ožujka 2015. godine.
Članak 19.

Ovaj Pravilnik stupa na snagu osmoga dana od dana objave na oglasnoj ploči škole.


KLASA: 

URBROJ: 238-16-47-1


Predsjednik Školskog odbora

____________________

Izabela Hren

Ovaj Pravilnik objavljen je na oglasnoj ploči Osnovne škole Milke Trnine dana __________ 2026., a stupio je na snagu dana __________ 2026.

Ravnateljica

____________________

Martina Marek Marinić

